Þingræður haldnar á Alþingi Íslendinga



Herra forseti. Ég skal ekki blanda mér mikið inn í þessar umræður, enda hef ég ekki ástæðu til þess, því að ég hef aldrei verið með þessum lögum, sem um er að ræða og hér á að breyta. En það voru ummæli, sem féllu hér síðast, bæði frá þm. Vestm. og þm. V-Sk., sem ég ekki skildi, bókstaflega ekki skildi, og langar til að fá frekari útskýringu á. Ég veit ekki annað og skil ekki annað, en allir skattar, sem á öllum landsmönnum hvíla, að undanteknum nokkrum fáum mönnum, líklega 2.1% eða eitthvað svoleiðis, sem lifa á eignum sínum í landinu, allir aðrir skattar hvíla á atvinnunni. Ég veit ekki annað. Ég er t.d. fastlaunamaður og hef laun frá ríkissjóði. Hvaðan hefur ríkissjóður sína peninga, sem ég þarf svo að borga skatt af sem útborguðum launum? Auðvitað er það frá atvinnulífinu. Það er ekkert annað, sem tekjur gefur, sem ríkissjóður fær, heldur en atvinnulífið. Þm. V-Sk. er sýslumaður og hefur sín laun frá ríkissjóði líka. Hvernig á að líða það í sundur, á hvaða atvinnugreinum þeir skattar hvíli, sem hann þarf að borga? Ég skil það ekki. Mér er það gersamlega óskiljanlegt. Stóreignamaður hér í Reykjavík kemst í skatt t.d. Hann rekur búskap, hann rekur verzlun, og hann rekur iðnað, og hvernig á að liða það í sundur, á hvaða atvinnugreinum skatturinn hvílir? Ég skil þetta ekki. Og mig langar til að fá annan hvorn þessara hv. þm. - það er nú ekki nema annar hér í d. - til að nefna mér einhverja skatta, sem ég eða einhver annar greiðir, sem hvíli ekki raunverulega á atvinnulífinu. Það eru til í landinu nokkrir menn, sem lifa bara á eignum sínum, hafa engar tekjur nema þær, sem eignir, sem þeir hafa safnað á liðnum árum og áratugum af ágóða, sem þeir hafa haft af atvinnulífinu, gefa af sér. Það má segja, að þeir skattar hvíli ekki á atvinnulífinu í dag. En allir aðrir skattar undantekningarlaust hvíla á atvinnulífinu. Hvort sem maðurinn hefur sínar tekjur af landbúnaði, sjávarútvegi, verzlun, af launum frá því opinbera eða launum frá einhverjum öðrum mönnum, þá hvíla þeir allir saman á atvinnulífinu, og það koma engir peningar til að borga þá með nema frá framleiðslunni sjálfri, atvinnulífinu. Og hvernig er t.d. skatturinn minn, sem með útsvarinu er um 60 þús. kr.? Ég hefði gaman af að heyra þá liða í sundur, hvernig það hvíldi á atvinnulífinu, hvað af því kæmi á hverja grein atvinnulífsins. Ég veit ekki, hvernig þetta er hugsað, þegar verið er að heimta af einstökum mönnum, eiðsvörnum mönnum, sem ekki mega segja frá neinu, sem við kemur sköttum einstakra manna, svo að það skiljist, við hverja er átt, - þegar er verið að heimta af þeim að líða í sundur, hvernig stóreignaskatturinn hvíli á atvinnulífinu, þá skil ég það ekki, því að ég held það sé alveg ómögulegt að gera það.



Ég ætlaði að spyrja hæstv. forseta utan dagskrár, hvort aukið svar væri komið frá skattstjóranum við spurningum, sem ræddar voru fyrr við umræðu þessa máls, og mér skildist, að hæstv. forseti ætlaði þá að ganga eftir fyllra svari. Ég ætlaði bara að spyrja um, hvort það væri komið, og vil ekki láta skoða þetta sem ræðu, heldur fsp. utan dagskrár.



Herra forseti. Út af fsp. hv. þm. Vestm. skal ég taka það fram, að á föstudaginn að loknum fundi, þar sem þetta mál hafði verið hér á dagskrá og rætt, átti ég símtal við skattstjórann og tjáði honum, að hans svar þætti ekki fullnægjandi af sumum nm. og þess væri óskað, að hann gæfi bein svör við því, sem spurt hefði verið um. En þá sagði hann í símanum, að hann gæti ekki gert það enn sem komið væri, svo að á væri hægt að byggja. Hitt sagðist hann kannske geta reynt, ef n. óskaði, að gera einhverja áætlun um, hvernig skatturinn kæmi niður á einstaka atvinnuvegi. Síðan kom nú helgin, og ég hef ekki frekar við þetta átt. Ég gæti nú haldið, að það nægði þá, ef þess er óskað, að þessi áætlun frá hv. skattstjóra kæmi fyrir 3. umr. málsins.



Herra forseti. Ég hef nú heyrt svar hv. 1. þm. Eyf., öðru nafni hæstv. forseta þessarar deildar, um það, að skattstjóri væri fús til þess að gefa áætlunarsvar út af þeim fsp., sem til hans var beint og hann mæltist til síðast, að ekki væri eftir gengið frekara svari, en sendi ekkert svar. Nú, þegar hv. 1. þm. Eyf., sem er formaður fjhn., hefur komið með þessi skilaboð, að skattstjórinn vilji þó láta til leiðast að gefa áætlunarsvar, þá leyfi ég mér að mælast til þess við hæstv. forseta, að það verði ekki tekin afstaða deildarinnar til þeirra brtt., sem við hv. 6. þm. Reykv. höfum borið hér fram, fyrr en áætlunarsvar skattstjórans liggur fyrir hv. deild. Ég mælist til þess, að það sé frestað atkvgr. um þessar till., þangað til við sjáum, hverjar áætlunartölur koma frá hv. skattstjóra, sem nú er búið að gefa í skyn að muni vera fáanlegar.



Herra forseti. Hv. flutningsmenn brtt. gætu nú auðvitað komið því svo fyrir sjálfir, að þetta álit skattstjóra, ef það fæst, lægi fyrir, þegar d. tekur ákvörðun um brtt. Það væri ekki annar vandi, en að taka till. aftur núna til 3. umr., og mundi ég þá sem formaður n. reyna að ganga eftir því, að þessi áætlun lægi fyrir við 3. umr. Ef svo skyldi fara, að frv. yrði breytt, þá þarf það að ganga til Nd. aftur, og gæti nú farið að verða naumur tími fyrir páska. Þó tel ég að vísu fært að taka frv. út af dagskrá í dag, þó að leiðinlegt sé, að d. afgreiði þá ekkert mál í dag. Fyrra dagskrármálið var tekið út af dagskrá nú skv. ósk annars af hv. flm. þessara till., sem nú liggja fyrir, og yrði þá svo, að bæði dagskrármálin yrðu tekin út af dagskrá og þessi fundur árangurslaus.



Herra forseti. Ég veit það og skil, að hæstv. forseta er mjög vandgert og hann á oft í miklum vandræðum út af málaskorti hér í hv. d. Honum er sárt um virðing deildarinnar og vill ógjarnan, að fundur verði árangurslaus. En ég held, að ef litið er yfir störf þessa þings, muni einhverjir dagar hafa komið fyrir, sem hafa orðið árangurslausir, þannig að það væri ekkert einsdæmi í þingsögunni, þó að mál hlyti ekki afgreiðslu á þessum fundi. Ég vil eindregið taka undir beiðni hv. þm. Vestm. um, að þessu máli verði nú frestað, þar til fyrir liggja þær upplýsingar, sem skattstjóri telur sig þó geta gefið, sem sagt áætlunarupplýsingar. Sú leið að taka aftur brtt. nú til 3. umr. er ekki fullnægjandi, því að ef svo færi, að þessar brtt. okkar hv. þm. Vestm. yrðu felldar nú, þá mundum við trúlega reyna aðrar brtt., sem þá gengju eitthvað skemmra, við 3. umr. Ég vil sem sagt eindregið taka undir þessi tilmæli hv. þm. til hæstv. forseta, að hann verði við þessari ósk um að fresta málinu, enda býst ég við, að skattstjórinn geti með mjög skömmum fyrirvara haft þessar upplýsingar sínar tilbúnar, þannig að verulegur dráttur þurfi ekki á þessu að verða.

Forseti (BSt): Ég vil ekki ábyrgjast neitt um það, hvort hægt er að fá þessa áætlun frá skattstjóranum t.d. fyrir fund á morgun, og þar af leiðandi vil ég ekki lofa því, að málið verði ekki tekið fyrir, fyrr en nýtt svar frá skattstjóra liggur fyrir. En hinu skal ég lofa, að biðja hann um svar fyrir fund á morgun, og mun ég þá taka málið af dagskrá, en hafa það á dagskrá á morgun.



Herra forseti. Þessar umræður um málið hafa framkallað þá ósk hjá okkur deildarmönnum sumum hverjum, að við höfum mælzt til þess við forseta, að hann fengi betri og skýrari svör hjá hv. skattstjóra, en fyrir lágu í bréfi því, sem var hér fyrr við umræðuna lagt fram. Hæstv. forseti segir núna, að hann geti ekki ábyrgzt, að þessi svör liggi fyrir, þegar málið verður tekið næst. Hann hefur að vísu haft þau orð um áður, en þrátt fyrir það gert sitt bezta til að fá þessi svör fram, og ég treysti honum fyllilega í þessu efni, en vil mælast til þess, að hann reyni að sjá svo til, að svör skattstjórans liggi fyrir, þegar málið verður næst tekið á dagskrá. Ég ber fullt traust til hæstv. forseta í því efni.